Vier beseer tydens transitorooftog(Foto verskaf deur ER24) Vier mense is Saterdagmiddag beseer tydens ŉ transitorooftog op die R501 in Carletonville, Gauteng. “Paramedici het omstreeks 16:30 by die toneel opgedaag,” sê Ineke van Huyssteen, woordvoerder van ER24. “Die transitovoertuig het in die middel van die pad gestaan. Dit is met springstof oopgeblaas.” Vier mans, die twee veiligheidswagte en twee ondersteunende personeellede, was op die toneel. Hulle het geringe tot matige beserings opgedoen. “Die pasiënte is op die toneel behandel voor hulle na ŉ hospitaal geneem is vir verdere behandeling. Geen verdere inligting is bekend nie. Die polisie stel ondersoek in.”